VSM sklep Cpg 251/96
Datum: 1996-07-02T02:00:00.000+02:00
ecli: ECLI:SI:VSMB:1996:CPG.251.96
sodisce: Višje sodišče v Mariboru
oddelek: Gospodarski oddelek
institut: začasna odredba - subjektivna nevarnost - prodaja nepremičnine
jedro: Prodaja nepremičnin, ki je bila izvedena po soglasju Agencije RS za prestrukturiranje in privatizacijo, ne pomeni, da dolžnik prodaja svoje premoženje z namenom, da bi onemogočil ali sicer otežil poplačilo določenega upnika.

 
zveza: ZIP člen 265,  265/1,  265,  265/1.

## Jedro

Prodaja nepremičnin, ki je bila izvedena po soglasju Agencije RS za prestrukturiranje in privatizacijo, ne pomeni, da dolžnik prodaja svoje premoženje z namenom, da bi onemogočil ali sicer otežil poplačilo določenega upnika.

## Izrek

Pritožba se zavrne kot neutemeljena in se potrdi sklep sodišča prve stopnje.

## Obrazložitev

Prvostopno sodišče je zavrnilo upnikov predlog za izdajo začasne odredbe za zavarovanje denarne terjatve in sicer odredbe, da se dolžniku prepove obremenitev in razpolaganje z njegovimi nepremičninami, navedenimi v predlogu in vpis te prepovedi v zemljiško knjigo.

Zoper sklep sodišča prve stopnje se je upnik pravočasno pritožil. V pritožbi je navedel, da je prvostopno sodišče neutemeljeno zavrnilo predlog za začasno odredbo, ker preozko razlaga pojem nevarnosti za bodočo izvršbo.

Pritožba ni utemeljena.

Pritožnik tudi v pritožbi ni izkazal verjetnega obstoja nevarnosti, da bo dolžnik onemogočil ali precej otežil izterjavo terjatve v skladu s prvim odstavkom 265.člena ZIP. Pri zavarovanju denarne terjatve mora ta nevarnost izhajati iz zavestnega ravnanje dolžnika, ki meri na to, da bo upniku onemogočil ali otežil izterjavo. Ne zadošča objektivna nevarnost , ki grozi upniku, in se kaže npr. v tem, da je dolžnik v slabem finančnem stanju ali da mu grozi stečaj.

Upoštevno je le tako namerno ravnanje, ki zmanjšuje dolžnikovo premoženje npr. razprodaja pod ceno ali brezplačno izročanje premoženja tretjim osebam, zaradi česar bo takrat, ko bo eventualno dovoljena izvršba, le-ta onemogočena ali otežena.

Prvostopno sodišče je pravilno ugotovilo, da okoliščine v zvezi s prodajo nepremičnin v L., ki je bila izvedena po soglasju Agencije RS za prestrukturiranje in privatizacijo, ne pomeni, da dolžnik prodaja svoje premoženje z namenom, da bi onemogočil ali sicer otežil poplačilo določenega upnika. Zato je prvostopno sodišče utemeljeno zavrnilo izdajo začasne odredbe in upnik s pritožbo ni mogel uspeti.